Flemming Bonne (SF), 2010-01-28:
Tak for debatten.
Jeg tror, den er nødvendig.
Jeg vil gerne lige starte med at kommentere nogle af de indlæg, der har været, og måske sige helt fra starten, at en ting er, at folketingsmedlemmer springer rundt mellem forskellige partier og danner nye alliancer osv. osv. og laver det, man kunne kalde en rigtig god omgang med cirkusdemokrati – sådan opfattes det i hvert fald af mange af dem, jeg taler med ude i landet, og det har en fin underholdningsværdi – en anden ting er, at det ikke får de samme konsekvenser, som det gør ude i kommunerne, for herinde har man dog mulighed for at skabe sig et flertal, stille en mistillidsdagsorden, vælte en regering og få et andet flertal til magten.
Den mulighed har man ikke ude i kommunerne.
Jeg vil også gerne sige, at med hensyn til om det her kan lægges ud som et spørgsmål om moral og etik, kan man jo hurtigt vende tingene om og spørge: Hvad nu, hvis man står over for en borgmester eller nogle få nyvalgte kommunalbestyrelsesmedlemmer, som ikke har nogen moral eller etik?
Hvad er så vælgernes våben over for disse mennesker?
Jamen der er ikke nogen, så de mennesker skal man leve med i 4 år, kan jeg forstå på flertallet.
Ministeren mener, at forslaget er for radikalt, og mener, at det vil føre til cirkusdemokrati.
Jeg mener, at det, vi taler om her, er at give en ekstra demokratisk rettighed, styrke det lokale demokrati, forfine det og forbedre det.
Men jeg har forstået signalerne.
Der kan ikke skaffes flertal for forslaget, men jeg er glad for de bemærkninger, der har været fra de forskellige ordførere, som dog erkender, at vi står med nogle problemer, som der er behov for at få kigget på.
Hr. Rasmus Prehn og hr. Hans Kristian Skibby var inde på, at det kunne være en god idé at få nedsat en kommission.
Hr. Johs. Poulsen fra Det Radikale Venstre foreslog, at vi måske også burde kigge på det, jeg kunne kalde en miniminiudgave af beslutningsforslaget, nemlig at det i det mindste i helt ekstreme tilfælde kunne blive muligt at udskifte en borgmester.
Jeg vil bare sige, at hvis vi kan tage nogle af de positive bemærkninger med i udvalgsarbejdet og arbejde frem imod, at vi gerne vil have nedsat en kommission, og at nogle af de bemærkninger, der er kommet fra salen her i dag, kan indgå i kommissoriet, er det måske slet ikke så tosset endda.
Jeg ved ikke, hvor stor min forventning var til, at vi kunne få forslaget her igennem.
Vi havde en forhåbning om, at det, der er sket, siden man sidst havde forslaget fremsat, måske kunne have gjort, at det kunne opnå en større tilslutning, men jeg må bare erkende, at det ikke helt er tilfældet.
Der er de små åbninger, og dem vil vi så gribe fat i.
Jeg bliver bare nødt til at sige, at forslaget er fremsat i den ånd, at vi ønsker at styrke det lokale nærdemokrati.
Vi ønsker at styrke det lokale selvstyre, og forslaget skal ikke, som den konservative ordfører var inde på, opfattes som et angreb på det kommunale selvstyre – absolut ikke.
Det er helt forkert opfattet, formålet er faktisk at beskytte vælgerne og styrke det lokale selvstyre.
Vi vil også gerne gøre op med de ganske få mennesker, der ikke kan finde ud af det.
Men igen: Hvis vi kan finde løsningerne via noget kommissionsarbejde, er det det, vi vil gøre.
Jeg vil undlade at fremføre resten af mit ordførerindlæg, for jeg tror, jeg har sagt det, der er nødvendigt i sagen her.